Јован је био син енглеског краља Хенрија IV и брат краља Хенрија V Ланкастера. Од 1414. године је војвода новоформираног војводства Бедфорд. Након пораза Француске у бици код Аженкура, Хенри V је уговором у Троу издејствовао да га прогласе наследником француског краља Карла VI. Након Карлове смрти Хенри је требало да влада и Енглеском и Француском. Међутим, обојица краљева умрла су 1422. године те је у складу са уговором из Троа наследник обе краљевине постао Хенријев син Хенри VI. Пошто је нови краљ био малолетан одређени су намесници. Хемфри од Глостера овладао је Енглеском, а Јован од Ланкастера Француском. Јован је повео рат против Карла VII, сина покојног француског краља који се учврстио у југозападном делу Француске. Јован предузима опсаду Орлеана. Опсаду су разбили становници Орлеана подстакнути самоувереношћу Јованке Орлеанке. Јованка је касније пала у заробљеништво и, одлукама инквизиције, спаљена на ломачи. Рат је настављен без већих војних акција. Године 1435. потписан је Араски споразум између Филипа III Бургундског и краља Карла. Јован је одбио да потпише споразум у име Енглеске те је Стогодишњи рат настављен. Јован од Ланкастера умире исте године.